CELEX: 32010D0071
Language: sk
Date: 2010-02-08 00:00:00
Title: 2010/71/: Rozhodnutie Komisie z  8. februára 2010 o nezaradení diazinónu do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh [oznámené pod číslom K(2010) 749] (Text s významom pre EHP)

9.2.2010   
            
            
               SK
            
            
               Úradný vestník Európskej únie
            
            
               L 36/34
            
         ROZHODNUTIE KOMISIE
   z 8. februára 2010
   o nezaradení diazinónu do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
   [oznámené pod číslom K(2010) 749]
   (Text s významom pre EHP)
   (2010/71/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
   keďže:
   
               (1)
            
            
               Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
            
         
               (2)
            
            
               Diazinón sa v danom zozname uvádza na použitie vo výrobkoch typu 18, insekticídoch, akariídoch a výrobkoch na kontrolu iných článkonožcov, definovaných v prílohe V k smernici 98/8/ES.
            
         
               (3)
            
            
               Termínom na predkladanie úplnej dokumentácie pre aktívne látky na použitie vo výrobkoch typu 18 bol 30. apríl 2006. V danom termíne však nebola predložená ani jedna úplná dokumentácia.
            
         
               (4)
            
            
               Komisia členské štáty náležite informovala. Okrem toho 14. júna 2006 Komisia uverejnila túto informáciu elektronickou formou.
            
         
               (5)
            
            
               Do troch mesiacov od tohto uverejnenia prejavila záujem o prevzatie úlohy účastníka pre diazinón na použitie vo výrobkoch typu 18 jedna spoločnosť.
            
         
               (6)
            
            
               Rozhodnutím Komisie 2007/794/ES z 29. novembra 2007, ktorým sa stanovuje nový termín na predkladanie dokumentácie pre niektoré látky, ktoré sa majú preskúmať v rámci desaťročného pracovného programu podľa článku 16 ods. 2 smernice 98/8/ES (3), sa ako nový termín na predkladanie dokumentácie stanovil 30. apríl 2008.
            
         
               (7)
            
            
               V rámci tohto nového termínu žiadateľ ešte pred predložením dokumentácie konzultoval Portugalsko ako spravodajský členský štát vymenovaný na hodnotenie diazinónu, aby si overil, či sa jeho referenčný výrobok – obojok proti blchám – má považovať za biocídny výrobok alebo za veterinárny liek.
            
         
               (8)
            
            
               Portugalsko po porade s Komisiou a inými členskými štátmi oznámilo žiadateľovi, že väčšina členských štátov by obojok proti blchám toho typu, ktorý žiadateľ uvádza na trh, nepovažovala za biocídny výrobok, ale za veterinárny liek podľa článku 1 ods. 2 smernice 2001/82/ES Európskeho parlamentu a Rady (4).
            
         
               (9)
            
            
               Na základe tohto oznámenia žiadateľ nepredložil dokumentáciu pre zaradenie diazinónu do prílohy I, IA alebo IB k smernici 98/8/ES pre výrobky typu 18. Podľa článku 12 ods. 4 nariadenia (ES) č. 1451/2007 už nie je možné prevziať úlohu účastníka pre diazinón pre výrobky typu 18.
            
         
               (10)
            
            
               Vzhľadom na to, že žiadateľ nepredložil dokumentáciu v predpísanej lehote, diazinón by sa pre výrobky typu 18 nemal zaradiť do prílohy I, IA ani IB k smernici 98/8/ES.
            
         
               (11)
            
            
               Je potrebné ustanoviť dlhšiu lehotu na postupné vyraďovanie obojkov proti blchám, ktoré sa v niektorých členských štátoch uvádzajú na trh ako biocídne výrobky, aby bolo dosť času na ich povolenie ako veterinárneho lieku v súlade so smernicou 2001/82/ES.
            
         
               (12)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Diazinón (CAS číslo 333-41-5, ES číslo 206-373-8) sa nezaraďuje do prílohy I, IA ani IB k smernici 98/8/ES pre výrobky typu 18.
   Článok 2
   Obojky proti blchám, ktoré sa uvádzajú na trh ako biocídne výrobky a ktoré obsahujú diazinón na použitie vo výrobkoch typu 18, sa nesmú uvádzať na trh s účinnosťou od 1. marca 2013.
   Ostatné biocídne výrobky, ktoré obsahujú diazinón na použitie vo výrobkoch typu 18, sa nesmú uvádzať na trh s účinnosťou od 1. marca 2011.
   Článok 3
   Toto rozhodnutie je určené členským štátom.
   
      V Bruseli 8. februára 2010
      
         
            Za Komisiu
         
         Stavros DIMAS
         
            člen Komisie
         
      
   
   
      (1)  Ú. v. ES L 123, 24.4.1998, s. 1.
   
      (2)  Ú. v. EÚ L 325, 11.12.2007, s. 3.
   
      (3)  Ú. v. EÚ L 320, 6.12.2007, s. 35.
   
      (4)  Ú. v. ES L 311, 28.11.2001, s. 1.